קבוצה המכנה את עצמה "כנסיית הבריאות והריפוי בראשית 2" מתכננת לקיים בסוף השבוע כנס בוושינגטון, על מנת לקדם "תרופת פלא" שלטענתם יכולה לרפא 95% מכלל המחלות בעולם. התנועה מסבירה שתרופת הפלא הזו יכולה לעזור למבוגרים, ילדים ותינוקות. איך? באמצעות שתיית אקונומיקה תעשייתית.

הקבוצה מזמינה את הציבור הרחב, דרך עמוד הפייסבוק שלהם, להשתתף במה שהם מכנים "ריפוי אלטרנטיבי יעיל". מארגן האירוע, טום מרי, פירסם את האירוע בפרופיל הפרטי שלו וכתב כי "צריכת אקונומיקה יכולה להציל את חייך, או את חייו של אדם אהוב שנשלח הביתה למות".

עוד על עצות מסוכנות ברשת:

בסרטון שפורסם באתר של הכנסייה מסבירים בקהילה שהתמיסה יכולה לחסל 95% ממחלות העולם, כולל מלריה, אבולה, קדחת דנגה, כל סוגי הסרטן, סוכרת, אוטיזם, HIV וטרשת נפוצה.

משקים את הילדים בתמיסת האקונומיקה. מתוך הסרטון

התמיסה המכילה את הכימיקל "המרפא" נקראת MMS, וכנסיית הבריאות והריפוי מבטיחה למי שישתתף בכנס שלהם לתת את הכלים ואת הכימיקלים שיכולים לעזור לרפא מחלות נוראיות. למעשה MMS מורכב מתחמוצת כלור ואקונומיקה חזקה המשמשת מפעלי טקסטיל. מדינות רבות ברחבי העולם אסרו לעשות בחומר הזה שימוש עבור טיפול רפואי.

בארה"ב לא ניתן למכור את התמיסה לצריכה אישית וב־2010 פירסם מינהל המזון והתרופות האמריקאי (FDA) אזהרה לציבור, לאחר שנמסר לו על פגיעות רבות של בני אדם

300 חברים בקבוצת הפייסבוק של הקבוצה הישראלית

אולם למרות האזהרות הללו, קיימת בישראל קבוצה שמשווקת את התמיסה הזו, ובעמוד הפייסבוק שלה ישנם למעלה משלוש מאות חברים. בימים האחרונים, לאור הדיווחים בכלי התקשורת בעולם, הוגשה תלונה למשרד הבריאות ולמשטרת ישראל כנגד המפעילים של הקבוצה.

"הקבוצה הישראלית מוכרת את התמיסה הזו וכשגילינו שהם מטעים ומסכנים את הציבור הגשנו כנגדם תלונה", מסבירה יפעת מזרחי, עובדת סוציאלית, יועצת למשרד הבריאות. "אני ועוד פעילים נוספים נכנסים לקבוצות ברשת ומאתרים קבוצות של שרלטנים שמנסים להונות את הציבור ולנצל את חוסר הידע".

מזרחי אומרת שלא רק שהתמיסה לא עוזרת, אלא אף מזיקה "אחד הדברים שהכי הכעיס אותי זה שהקבוצה הזו מנסה להציג את הטיפול בתמיסה המכילה אקונומיקה כטיפול יעיל לאוטיזם. הדבר הזה מקומם במיוחד כאמא לילד על הספקטרום האוטיסטי. יש עדויות של אנשים שלקחו את התמיסה הזו וכתוצאה מזה חלו מאוד. אסור לאפשר לשווק את הדבר הזה בישראל, ולכן פניתי לכל הגורמים במשרד הרווחה, הבריאות והמשטרה על מנת לעצור את התופעה".

העיתון "הגרדיאן" פירסם בימים האחרונים תמונות וסרטונים מחו"ל בהם רואים ילדים שנאלצים לבלוע את התמיסה הזו. אחד הקורבנות שהופיע בסרטון הוא תינוק השוכב בזרועותיו של אימו ונאלץ לשתות כוס אקונומיקה כשהוא זועק כאשר הנוזל נכנס לפיו.

ממשרד הבריאות נמסר בתגובה

: "הנושא הועבר לוועדה להטעיית הציבור שתוציא הנחיה קונקרטית נגד התנועה, וכמו כן נשקלת פנייה גם למשטרה."